‘SA se regstellendeaksievergrype op pad na VN’Dirk Hermann. Foto: Reint Dykema Solidariteit se klag hou verband met die regering se verontagsaming van die VN-konvensie wat ten doel het om alle vorme van rassediskriminasie te elimineer. Dirk Hermann, bestuurshoof van Solidariteit, het gesê die vakbond se klag neem die vorm aan van ŉ skaduverslag wat die vakbond in Augustus vanjaar aan die VN se komitee vir die uitwissing van alle vorme van rassisme (CERD) gaan voorlê. “CERD maak voorsiening daarvoor dat burgerlike organisasies ’n regering kan verkla deur middel van ŉ skaduverslag wat voorgelê word in reaksie op die betrokke regering se eie verslag aan CERD.” Verskeie meningsvormers het vandag by ŉ insetkonferensie in Kaapstad insette gelewer op Solidariteit se verslag en hul steun vir die vakbond se veldtog betoon. Dit sluit onder andere in dr. Danny Titus, uitvoerende direkteur van kultuur by die Afrikaanse Taal en Kultuurvereniginge (ATKV), René Govender, nasionale projekkoördineerder van die Confederation of South African Workers’ Unions (Consawu) en advokaat Paul Hoffman. Hermann meen die reuse-steun vir die vakbond se klag teen die Suid-Afrikaanse regering is tekenend van die publiek se misnoeë met die staat se vernietigende regstellende aksiepraktyke. “Ons vertrou dat die publiek se insette ons klag teen die regering sal versterk. Ons is dankbaar vir elkeen wat hul steun gewys het en insette op ons verslag gelewer het. Ons is hoopvol dat ons verslag die omvang van die negatiewe effek wat die regering se toepassing van regstellende aksie op almal in Suid-Afrika het, onder die VN se aandag sal bring,” het Hermann gesê. Volgens hom is dit die eerste keer sedert 1994 dat die Suid-Afrikaanse regering by die VN vir rassediskriminasie aangekla word. “Die kern van die klag is dat die Suid-Afrikaanse regering se absolute fokus op rasseverteenwoordiging teen die bepalings van CERD indruis. Die staat se rassebeleid gaan verder as wat regstellende aksie internasionaal toegelaat word en voldoen nie meer aan die internasionale vereiste van regstellende aksie nie,” het Hermann gesê.